​ກອງ​ປະ​ຊຸມ​ຄວາມ​ໝັ້ນ​ຄົງ​ມິວ​ນິກ ​ເຕ​ືອນ​ວ່າ ປະ​ຊາ​ທິ​ປະ​ໄຕ​ ​ຂອງປະ​ເທດຕາ​ເວັນ​ຕົກ ​ພວມ​ໄດ້​ຮັບ​ການ​ຂົ່ມ​​ຂູ່ 
ບັນ​ດາ​ຜູ້​ນຳ​ໂລກ ໄປ​ເຕົ້າ​ໂຮມ​ຢູ່​ນະ​ຄອນ​ມິວ​ນິກ ​ເພື່ອ​ຫາ​ລື​ກັນ ກ່ຽວ​ກັບເລື້ອງ​ສຳ​ຄັນ​ຕ່າງໆ ​​ໃນທົ່ວ​ໂລກ ເພື່ອ​ແກ້​ໄຂ ການ​ຂັດ​ແຍ້ງ ນັບ​ແຕ່​ພາກ​ຕາ​ເວັນ​ອອກກ​າງ ຕະ​ຫຼອດ​ຈົນ ການແຂ່ງ​ຂັນ​​ເພີ້ມ​ຂຶ້ນ ລະ​ຫວ່າງ​ ສຫລ ແລະ​ຈີນ. 
ກອງປະຊຸມຄວາມໝັ້ນຄົງປະຈຳປີທີ່ເມືອງມິວນິກໄດ້ເລີ້ມຂຶ້ນໃນວັນສຸກວານນີ້ໂດຍປະທານາທິບໍດີເຢຍຣະມັນ ທ່ານແຟຣັງ ວອລເຕີ ສຕາຍເມຍເອີ ໄດ້ອອກຄຳເຕືອນວ່າ ຣັດເຊຍ ຈີນ ແລະສະຫະລັດ ໄດ້ເຮັດໃຫ້ຄວາມໝັ້ນຄົງຂອງໂລກຕົກຢູ່ໃນອັນຕະລາຍ ທ່ານສຕາຍເມຍເອີ ໄດ້ກ່າວຕໍ່ບັນດາຜູ້ນຳ ພວກນາຍທະຫານ ແລະພວກນັກການທູດທີ່ເຂົ້າຮ່ວມ ຢູ່ ໂຮງແຮມເບເຢີຣິສແຊຣ ຮອຟ ໃນເມືອງທາງພາກໃຕ້ຂອງເຢຍຣະມັນວ່າ “ຣັດເຊຍ ໄດ້ເຮັດກຳລັງທະຫານແລະການເຄື່ອນໄຫວທີ່ຮຸນແຮງຢູ່ຕາມຊາຍແດນຂອງຢູໂຣບ ແທນການເມືອງຊຶ່ງເຄີຍໃຊ້ກັນເມື່ອຄັ້ງນຶ່ງນັ້ນ ” ທ່ານກ່າວເພີ້ມວ່າຈີນ “ຮັບເອົາກົດໝາຍສາກົນ ພຽງແຕ່ເລືອກເອົາບ່ອນທີ່ບໍ່ຂັດກັບຜົນປະໂຫຍດຂອງຕົນ ” “ແລະພັນທະມິດໃກ້ຊິດທີ່ສຸດຂອງພວກເຮົາ ສະຫະລັດອາເມຣິກາ ພາຍໃຕ້ລັດຖະບານຊຸດປັດຈຸບັນນີ້ ໄດ້ປະຕິເສດຕໍ່ແນວຄິດປະຊາຄົມສາກົນ ພວກເຮົາຢ້ອນຄືນໄປສູ່ຄວາມຍາກລຳບາກດ້ານຄວາມໝັ້ນຄົງແບບເກົ່າ ບໍ່ມີຄວາມໄວ້ເນື້ອເຊື່ອໃຈຫຼາຍຂຶ້ນ ມີອາວຸດຍຸດໂທປະກອນເພີ້ິ້ມຂຶ້ນ ແລະຄວາມປອດໄພໜ້ອຍລົງ ນີ້ແມ່ນອັນຕະລາຍທີ່ຕິດຕາມມາ ” ບັນດາຜູ້ນຳໂລກໄດ້ພາກັນໄປເຕົ້າໂຮມຢູ່ນະຄອນມິວນິກ ພ້ອມດ້ວຍບັນຊີອັນຍືດຍາວກ່ຽວກັບ ຈຸດລະເບີດ ຢູ່ໃນທົ່ວໂລກ ເພື່ອຈະໄດ້ຮັບການແກ້ໄຂ ນັບແຕ່ການຂັດແຍ້ງ ຢູ່ພາກຕາເວັນອອກກາງ ໄປຫາການແຂ່ງຂັນລະຫວ່າງສະຫະລັດແລະຈີນ ບັນດາຜູ້ສັງເກດການມາເປັນເວລາດົນນານ ມີຄວາມຮູ້ສຶກເຖິງການປ່ຽນແປງໃນນ້ຳສຽງ ທ່ານເຈມສ໌ ເດວິສ ສາດສະດາຈານການເມືອງສາກົນຢູ່ທີ່ມະຫາວິທະຍາໄລ ແຊນກອລເລັນ ໃນປະເທດສະວິດເຊີແລນ ກ່າວວ່າ “ນີ້ແມ່ນການເສີມຂະຫຍາຍໃນຄວາມຮູ້ສຶກຂອງການມີອັນຕະລາຍຊຶ່ງປາກົດວ່າຈະດຶງເອົາຊາວອາເມຣິກັນ ແລະຢູໂຣບໃຫ້ຫຍັບໃກ້ເຂົ້າຫາກັນຫຼາຍຂຶ້ນ” ລັດຖະມັນຕີປ້ອງກັນປະເທດສະຫະລັດ ທ່ານມາກ ແອັສເພີ ຜູ້ທີ່ເຂົ້າຮ່ວມກອງປະຊຸມເປັນເວລາສາມວັນ ພ້ອມດ້ວຍລັດຖະມັນຕີຕ່າງປະເທດ ທ່ານໄມຄ໌ ພອມພຽວ ໄດ້ສັນລະເສີນບັນດາສະມາຊິກກຸ່ມແນວໂຮມ 82 ທ່ານ ທີ່ໂຮມແຮງກັນ ເພື່ອເອົາຊະນະກຸ່ມກໍ່ການຮ້າຍລັດອິສລາມ ຢູ່ໃນອີຣັກ ແລະຊີເຣຍ